A POLITIKAI ÉS BIZTONSÁGI BIZOTTSÁG ATALANTA/3/2009 HATÁROZATA
(2009. április 21.)
a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelet (Atalanta) tekintetében a hozzájáruló felek bizottságának létrehozásáról
(2009/369/KKBP)
A POLITIKAI ÉS BIZTONSÁGI BIZOTTSÁG,
tekintettel az Európai Unióról szóló szerződésre és különösen annak 25. cikke harmadik bekezdésére,
tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről (1) (Atalanta) szóló, 2008. november 10-i 2008/851/KKBP tanácsi együttes fellépésre és különösen annak 10. cikke (5) bekezdésére,
mivel:
(1)
A 2008/851/KKBP együttes fellépés 10. cikkének (5) bekezdése alapján a Tanács felhatalmazta a Politikai és Biztonsági Bizottságot (PBB), hogy az Atalanta-művelet tekintetében meghozza a hozzájáruló felek bizottságának (HFB) létrehozására vonatkozó, megfelelő határozatokat.
(2)
A 2000. december 7., 8. és 9-i nizzai és 2002. október 24. és 25-i brüsszeli Európai Tanács következtetései megállapították a harmadik államok válságkezelési műveletekben való részvételére és a HFB létrehozására vonatkozó szabályokat.
(3)
A HFB kulcsszerepet fog játszani az Atalanta-művelet napi irányításában. Ez a bizottság lesz az a fő fórum, ahol a hozzájáruló államok együttesen intézhetik haderőiknek a művelet során való bevetésével kapcsolatos kérdéseket. A művelet politikai ellenőrzését és stratégiai irányítását gyakorló PBB figyelembe veszi a HFB által kifejezett nézeteket.
(4)
Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 6. cikkével összhangban Dánia nem vesz részt az Európai Unió védelmi vonatkozású határozatainak és intézkedéseinek kidolgozásában és végrehajtásában,
A KÖVETKEZŐKÉPPEN HATÁROZOTT:
1. cikk
A bizottság létrehozása és feladatköre
A Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelet (Atalanta) tekintetében létrejön a hozzájáruló felek bizottsága (HFB). A HFB feladatkörét az Európai Tanács 2000. decemberi, nizzai és 2002. októberi, brüsszeli következtetései állapították meg.
2. cikk
Összetétel
(1) A HFB tagjai a következők:
-
az EU-tagállamok képviselői,
-
a mellékletben említett, a műveletben részt vevő és jelentős katonai hozzájárulást biztosító harmadik államok képviselői.
(2) Az EU műveleti parancsnoka, az Európai Unió Katonai Törzsének főigazgatója, vagy ezek képviselői, valamint a Bizottság képviselői részt vesznek a HFB ülésein.
(3) Más személyek adott esetben meghívást kaphatnak a megbeszélés megfelelő részeire.
3. cikk
Az elnök
Az elnökség előjogainak sérelme nélkül a HFB elnöki tisztét a főtitkár/főképviselő, vagy annak képviselője tölti be szoros együttműködésben az elnökséggel és az Európai Unió Katonai Bizottsága (EUKB) elnökével vagy annak képviselőjével.
4. cikk
Ülések
(1) A HFB-t az elnök rendszeresen összehívja. A körülményektől függően az elnök kezdeményezésére vagy bármely tag kérésére rendkívüli ülést hívhat össze.
(2) Az elnök az ülést megelőzően körbeküldi az ülés tervezett napirendjét és az üléshez kapcsolódó anyagokat. Valamennyi ülést követően ki kell osztani az ülésekről készült összefoglalót.
5. cikk
Eljárási szabályok
(1) A (3) bekezdésben foglaltak kivételével, és a Politikai és Biztonsági Bizottság hatáskörének és az EU műveleti parancsnoka feladatkörének sérelme nélkül:
-
a művelet napi irányításával kapcsolatos HFB-határozatok meghozatalához a művelethez hozzájáruló államok képviselőinek egyhangú szavazata szükséges,
-
a HFB tagjainak egyhangú szavazata szükséges a HFB-nek a művelet tervezésével kapcsolatos esetleges kiigazításokra vonatkozó ajánlások megtételéhez, ideértve a célkitűzések esetleges kiigazításait is.
Valamely tag tartózkodása a szavazás egyhangúságát nem zárja ki.
(2) Az elnök megállapítja, hogy a tanácskozáson való részvételre jogosult államok képviselőinek többsége jelen van.
(3) Valamennyi eljárási kérdést az ülésen jelen lévő tagok egyszerű többségi szavazatával kell rendezni.
(4) Dánia nem vesz részt a HFB határozatainak meghozatalában.
6. cikk
Titoktartás
(1) A HFB üléseire és eljárási rendjére a Tanács biztonsági szabályzatát kell alkalmazni. Különösen a bizottság képviselőinek a megfelelő biztonsági átvilágítással kell rendelkezniük.
(2) A HFB tanácskozásaira a szakmai titoktartási kötelezettség vonatkozik, kivéve ha a HFB egyhangúlag másként határoz.
7. cikk
Hatálybalépés
Ez a határozat az elfogadásának napján lép hatályba.
Kelt Brüsszelben, 2009. április 21-én.